
РЕПУБЛИКА СРБИЈА
КОМИСИЈА ЗА АКРЕДИТАЦИЈУ И ПРОВЕРУ КВАЛИТЕТА
Број: 612-00-01486/2013-04
09.04.2014. године
Б е о г р а д
	



На основу члана 14. став 1. тачка 7) и члана 16. Закона о високом образовању („Службени гласник РС” број 76/05, 100/07, 97/08, 44/10) и члана 10. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08), Комисија за акредитацију и проверу квалитета, на седници одржаној 09.04.2014. године, донела је

О Д Л У К У
о акредитацији студијског програма

[bookmark: OLE_LINK18][bookmark: OLE_LINK19][bookmark: OLE_LINK27][bookmark: OLE_LINK28][bookmark: OLE_LINK23][bookmark: OLE_LINK24]Утврђује се да УНИВЕРЗИТЕТ СИНГИДУНУМ-ФАКУЛТЕТ ЗА МЕДИЈЕ И КОМУНИКАЦИЈЕ са седиштем у Београду, Карађорђева 65, БЕОГРАД, ПИБ: 104458524, Матични број: 17646362,  испуњава прописане стандарде за акредитацију студијског програма  Основне академске студије - СОЦИЈАЛНИ РАД у оквиру поља друштвено-хуманистичких наука и то за 60 студената у седишту.
О утврђеној акредитацији из става 1. ове одлуке Комисија за акредитацију и проверу квалитета издаје Уверење. 
О б р а з л о ж е њ е
Високошколскa установа УНИВЕРЗИТЕТ СИНГИДУНУМ-ФАКУЛТЕТ ЗА МЕДИЈЕ И КОМУНИКАЦИЈЕ са седиштем у Београду, Карађорђева 65, БЕОГРАД, је дана 19.7.2013. године поднела захтев за акредитацију студијског програма  Основне академске студије - СОЦИЈАЛНИ РАД у оквиру поља друштвено-хуманистичких наука под бројем 612-00-01486/2013-04. 
Уз захтев за акредитацију, достављена је документација, која је прописана чланом 4. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08).
 На основу чл. 6. и 7. Правилника о стандардима и поступку за акредитацију високошколских установа и студијских програма, Комисија за акредитацију и проверу квалитета образовала је поткомисију ради утврђивања чињеница од значаја за доношење одлуке о захтеву за акредитацију и одредила рецензенте.
[bookmark: OLE_LINK10][bookmark: OLE_LINK16]Извештај рецензената, о извршеној анализи достављене документације са оценом, извештај поткомисије, који садржи и оцену, сачињен након спроведеног непосредног увида у рад високошколске установе УНИВЕРЗИТЕТ СИНГИДУНУМ-ФАКУЛТЕТ ЗА МЕДИЈЕ И КОМУНИКАЦИЈЕ и предлог одлуке, достављени су Комисији за акредитацију и проверу квалитета
Комисија за акредитацију и проверу квалитета, утврдила је да високошколска установа УНИВЕРЗИТЕТ СИНГИДУНУМ-ФАКУЛТЕТ ЗА МЕДИЈЕ И КОМУНИКАЦИЈЕ за студијски програм Основне академске студије - СОЦИЈАЛНИ РАД у оквиру поља друштвено-хуманистичких наука не испуњава стандарде у погледу квалитета студијског програма у делу који се односи на стандарде  2, 5, 9 и 10, због чега је установи упућен Акт упозорења.
После достављања документације о отклањању уочених недостатака из Акта упозорења, Kомисија за акредитацију и проверу квалитета, утврдила је да високошколска установа УНИВЕРЗИТЕТ СИНГИДУНУМ-ФАКУЛТЕТ ЗА МЕДИЈЕ И КОМУНИКАЦИЈЕ  за студијски програм  Основне академске студије - СОЦИЈАЛНИ РАД  у оквиру поља друштвено-хуманистичких наука испуњава стандарде у погледу квалитета студијског програма прописане Правилником о стандардима и поступку за акредитацију високошколских установа и студијских програма, са следећим образложењем.
Студијски програм садржи све законом предвиђене елементе и носи 240 ЕСПБ бодова. Програм је прихваћен 29.05.2013. године од стране Сената Универзитета Сингидунум. Програм припада пољу друштвено-хуманистичких наука и области политичке науке. Стручни назив који се стиче савладавањем студијског програма је дипломирани социјални радник.

Основни квантитативни подаци о програму су:
1. Трајање програма= 4 године (8 семестара)
2. Број ЕСПБ бодова= 240
3. Број студената који се уписује на прву годину= 60
Укупан број студената на студијском програму=240
4. Просечан број часова активне наставе по години студија: I година: 10П+10В, II година: 10П+10В, III година: 10П+10В, IV година: 10.5П+10В
5. Број наставника на студијском програму= 14
      Број наставника ангажованих с пуним радним временом= 10
            Број гостујућих професора= 2
Број наставника ангажованих по уговору= 2
7.  Просечно недељно оптерећење наставника на програму= 3.5 часова
8.  Просечно недељно оптерећење наставника на установи= 6.29 часова
9.  Проценат наставе на програму коју држе наставници с пуним радним временом= 
     70.31%
10. Број сарадника на студијском програму= 8
      Број сарадника ангажованих с пуним радним временом= 8
11. Просечно недељно оптерећење сарадника на програму= 9.43 часова
12. Просечно недељно оптерећење сарадника на установи= 10.8 часова
14. Простор за извођење студијског програма=1287м2
13. Укупан број студената на установи=1225
14. Бруто простор на установи= 2912м2
15. Број библиотечких јединица=270



Стандард 1: Структура студијског програма
Увидом у одговарајуће документе и из описа овог стандарда закључује се да студијски програм основних академских студија Социјални рад има све законом предвиђене елементе. Завршетком овог студијског програма студент остварује 240 ЕСПБ бодова, односно по 60 за сваку годину студија. Назив дипломе је у складу са листом звања коју утврђује Национални савет за високо образовање.
Стандард 2: Сврха студијског програма
Сврха студијског програма ОАС СОЦИЈАЛНИ РАД  јесте да, у складу са потребама друштва, обезбеди потребне компетенције и образује стручне кадрове за занимање социјалног радника у различитим институцијама и организацијама. Социјални радници имају широк дијапазон могућности запошљавања у јавном, а све више и у приватном сектору. Највећи број се запошљава у институцијама социјалне заштите (центри за социјални рад, установе за смештај корисника, саветовалишта за младе, за брак и породицу, у установама и службама за старе, особе са инвалидитетом и друге специјалне и друштвене проблеме), у установама и службама здравствене делатности, у институцијама државне управе и локалне самоуправе, у образовним институцијама (као део специфичних тимова у школама, посебно у специјалном васпитању и образовању), у службама и установама за запошљавање, у друштвено-хуманитарним организацијама, удружењима грађана и сл. Студијски програм ОАС СОЦИЈАЛНИ РАД намењен је свима који су заинтересовани за образовање у делатностима везаним за: саветодавно превентивни рад (у школама, психолошким саветовалиштима, радним организацијама), организовање социјалних акција (у локалној заједници), вођење социо-терапијских клубова (клубови за младе, домови за стара лица, здравствене службе, службе за болести зависности), рад на вођењу случаја (са корисницима у центру за социјални рад), вођење групног рада (здравствене службе, службе за болести зависности, цивилни сектор).
Иницијатива за покретање студијског програма ОАС СОЦИЈАЛНИ РАД потекла је из сарадње Факултета за медије и комуникације са Фондацијом солидарности Србије. Фондација је почела са радом 1967. године и има бројне осниваче од којих највећи број чине установе социјалне заштите. Препознајући да је и социјални рад форма комуникације и да би такав један приступ у постављању структуре куркулума и студијског програма могао да допринесе бољем разумевању социјалних проблема и социјалне функције у друштву у транзицији, Факултет за медије и комуникације се определио да прошири постојећи програмски оквир и уведе социјални рад у понуду студијских програма. 
Значајнији ангажман професионалаца обучених да препознају друштвене проблеме и планирају и реализују превентивне активности нуди ефикасан одговор на друштвене проблеме, као што је, на пример, нарастајући проблем насиља у друштву. Из свих ових разлога, Факултет се одлучио да оснује Департман за за социјални рад.
Стандард 3: Циљеви студијског програма
Циљеви студијског програма формулисани су уопштено, али су јасно операционализовани.  Нагласак се ставља на проблеме друштва у транзицији и обучавање професионалаца спремних " да препознају друштвене проблеме и планирају и реализују превентивне активности", тј. да понуде "ефикасан одговор на друштвене проблеме". Наведен је низ  добро формулисаних операционализованих циљева, мада је мањи нагласак стављен на усвајање специфичних компетенција и  вештина.
Стандард 4: Компетенције дипломираних студената
Из описа о испуњености овог стандарда закључује се да су наведене одређене опште и предметно специфичне способности, из области науке и праксе социјалног рада, које ће студенти стећи савладавањем овог студијског програма.
Општа знања и вештине обухватају следеће: познавање и разумевање теоријско-методолошких основа социјалног рада као науке и професије, укључујући познавање и разумевање теорије социјалног рада и методологије истраживања у социјалном раду; познавање и разумевање друштвено-економских, политичких и правних услова у којима се обавља функција социјалне заштите и социјалног рада; самостално уочавање проблема, примена теоријских знања и вештина у анализи, осмишљавању и изношењу аргумената у прилог постављеној тези; тимски рад и учествовање у научно-истраживачким пројектима и примењеним истраживањима у области социјалног рада; професионална етика у приступу клијентима у разлитичим форматима; вештине комуникације, преговарања, саветовања и медијације у контексту социјалног рада; развој критичког и самокритичког мишљења и приступа социјалном раду; праћење и примена новина у струци.
Са становишта предметно-специфичних компетенција студенти ће: овладати вештинама за обављање праксе социјалног рада укључујући вештину социјалне дијагнозе, процене потреба корисника, планирање интервенција и програма превенције у датим околностима; стећи основно познавање правних прописа релевантних за обављање послова из домена социјалног рада, а нарочито у области социјалне и здравствене заштите, пензијског и инвалидског осигурања, закона о раду, закона о породици и прописа који се тичу бриге о деци; умети да препознају и на адекватан начин да одговоре на психолошке феномене у социјалном раду, укључујући сарадњу са службама које су специјализоване за рад са особама са психолошким и психијатријским проблемима; овладати специјализованим знањима и вештинама у раду са специфичним групама корисника (стари, лица са посебним потребама, мањинским заједницама), а у контексту друштвених проблема као што су сиромаштво, насиље у породици, дискриминација, болести зависности и малолетничке делинквенција; овладати вештинама рада са породицама и децом у различитим друштвено-економским контекстима; умети да примене знања и вештине како би организовали и изводили активности из области социјалног рада и социјалне заштите. 
Стандард 5: Курикулум
Студијски програм обухвата 30 обавезних предмета (укључујући и израду завршног рада) и 8 изборних блокова (укупно 18 изборних предмета). Приложена је Табела 5.1 са распоредом предмета по семестрима, фондом часова и бројем ЕСПБ. На прве три године студенти имају у просеку 10 часова предавања и 10 часова вежби недељно, што значи да је испуњен захтев о минимално 20 часова активне наставе недељно. На четвртој години просечан број часова предавања недељно износи 10.5, а вежби 10 часова недељно. Структуру студијског програма чине следеће групе предмета (по процентуалној заступљености) • Академско-општеобразовни 16.03%,• Теоријско-методолошки 19.08%,• Научно-стручни 35.50%,• Стручно-апликативни 29.39%, што  приближно одговара стандардима. 
Уважавајући примедбе из Акта упозорења, установа је унапредила садржај појединих предмета из курикулума. Садржај и циљеви предмета Услови живота, потребе и права људи сада су фокусирани на препознавање, разумевање и критичку интерпретацију социјалних потреба индивидуе у контесту услова живота и животног стандарда. Предмет Политика, економија и друштво преименован је у Социјална политика, економија и друштво, а садржај предмета је прекомпонован и исправљен тако да студенте упозна са кључним појмовима у социјалној политици, да им представи различите моделе социјалне заштите и уведе их у проблем развоја социјалне политике у контексту наднационалих и мултилатералних организација. Предмет Теоријски модели је преименован и сада носи назив Теоријски модели у савременом социјалном раду и садржински је конципиран тако са студентима омогући стицање релевантних знања о савременим теоријским моделима социјалног рада, њиховим међусобним односима, предностима и ограничењима, и утицају савремених теоријских модела на процесе развоја социјалног рада као професионалне и научне делатности. У складу са примедбама, силабуси предмета Развој социјалног рада као професије и Индивидуа и окружење су у потпуности редефинисани и тематски проширени. У корпус обавезних предмета укључени су предмети Социјална психологија, Психологија личности, Општа психопатологија, Друштвене девијације и Социјални развој и планирање. Предмети Историја породице и Увод у антропологију су искључени из курикулума, односно тематске целине су укључене у силабусе нових предмета у исправљеној структури курикулума. Предмети Социјални рад и насиље, Породица и социјални радник и Савремени модели у раду са појединцем, породицом и групом су редефинисани, исправљени и уједињени у предмет који се сада зове Савремени модели у раду са појединцем, породицом и групом. Садржина предмета је формулисана тако да се тематске целине тичу процене социјалних проблема, концептуализације интервенције и евалуације примењених мера заштите, насупрот предмету Превентивни програми у психосоцијалној пракси, који се, како и назив сугерише, бави искључиво принципима и техникама израде, праћења, евалуације и одрживости превентивних програма у различитим контекстима социјалне заштите.  Предмет Друштвена организација социјалног рада је преименован и садржински коригован тако да сада гласи Социјални рад у систему јавне управе. Предмет је по својој садржини конципиран тако да студентима приближи начин на који је системски и институционално организована функција социјалног рада у систему државне управе. Предмет Социјални рад као мобилизација и предузетништво је преименован у предмет Социјални рад и социјално предузетништво, који је по садржини конципиран тако да студентима пружи знања и примере "најбоље праксе" из области социјалног предузетнишва и рада социјалних предузећа као нове форме оснаживања социјалног угроженог становништва. 
У складу са примедбама из Акта упозорења, извршена је систематска и детаљна ревизија литературе за сваки од предмета. 
Стандард 6:  Квалитет, савременост и међународна усаглашеност студијског програма
На основу описа о испуњености стандарда и структуре студијског програма може се рећи да је програм целовит. Увидом у садржаје предмета, методе извођења наставе, као и наведену литературу, може се рећи да програм нуди одређени ниво нових стручних сазнања за овај ниво студија.    
На основу увида у програме мастер и других академских студија на факултету, констатује се да је програм у извесној мери, усаглашен са другим програмима на овој установи – на пример са програмом психологије, односно са програмом мастер академских студија Социјални рад, чија је акредитација у току.  
Програм је делимично усклађен са програмима наведених иностраних институција (Правни факултет Универзитета у Загребу, Хрватска; Факултет за социално дело Универзитета у Љубљани, Словенија; The Faculty of Social and Life Sciences, Karlstad Universitаt).
Стандард 7: Упис студената
У опису стандарда се наводи да је планиран број студената на овај студијски програм 60.  На основу увида у стандард 10 и одговарајуће табеле са подацима о простору и другим ресурсима, може се рећи да се на програм уписује одговарајући број студената, сходно расположивим могућностима установе.   
У опису Стандарда 7 детаљно су наведени услови и могућности за упис на овај студијски програм, па се може закључити да се при упису студената проверавају њихове способности које одговарају карактеру студијског програма. 
Стандард 8 Оцењивање и напредовање студената
Овај стандард је задовољен. Студент потврђује савладаност студијског програма полагањем испита. Сваки предмет студијског програма доноси студенту одређен број ЕСПБ бодова који студент оствари када са успехом положи испит. Успешно положени испити на свакој години студија доносе студенту по 60 ЕСПБ. Студент укупно може остварити на овом студијском програму 240 ЕСПБ. Успешност студента се континуирано прати током читавог семестра. У коначну оцену, осим резултата на самом испиту, треба да уђу и све предиспитне обавезе у које спадају: редовност похађања наставе, домаћи задаци, колоквијуми и практични задаци.
Нема података о вези ЕСПБ и оптерећења (потребном времену за савладавање градива, односно сложености предмета). Бодоване су све појединачне врсте активности, као и сам испит. Број додељених поена се разликује од предмета до предмета за исте активности. Студијски програм обухвата праксу која је предвиђена у шестом и осмом семестру у трајању од 100 сати по семестру. 
Стандард 9  Наставно особље
На студијском програму је ангажовано укупно четранаест наставника, од којих је десет запослено у установи (по радној књижици), два су запослена по уговору, а два су гостујући професори из иностранства. У складу са примедбама из Акта упозорења, наставници Ковачевић Панта; Марковић Предраг; Степановић Ивана и Милићевић Александра, чије ангажовање није било у складу са Законом о високом образовању, искључени су са студијског програма. У извођење наставе на овом студијском програму укључена је проф др Јелисавета Благојевић (ужа научна област филозофија) и гостујући професор др Јагода Петровић (ужа научна област социјални рад), а проф др Петар Настасић примљен је у радни однос са пуним радним временом. 
На програму је ангажовано осам сарадника, сви са пуним радним временом. У складу са примедбама из Акта упозорења извршена је прерасподела њихових оптерећења, тако да укупна појединачна оптерећења не прелазе 13 часова недељно, а њихово укупно просечно оптерећење износи 10.8 часова недељно. 
Квалификације наставног особља одговарају нивоу њихових задужења, а у складу са примедбама из Акта упозорења корпус наставника из области социологије и социјалног рада увећан је за два наставника. Референце наставника су употпуњене навођењем радова објављених у часописима са листе ресорног министарства, што је наведено у новој Књизи наставника. Приложена је комплетна документација о избору свих наставника. 
Стандард 10 Организациона и материјална средства
Факултет је приложио документацију за 2912 квадрата  простора. На распологању је 12 слушаоница, велика сала за предавања, библиотека, компјутерска лабораторија, простор за дружење и учење, као и кафе клуб, пет канцеларија и сала за састанке у којима је смештена управа и администрација факултета. У Акту упозорења је наведено да је библиотечки простор веома мали - свега 20 места, а да је то уједно и простор за учење и компјутерска лабораторија са 10 компјутера. Осим тога, напоменуто је да простор предвиђен за наставнике није адекватан (само два наставничка кабинета укупне површине 88м2). У одговору на Акт примедбе су усвојене и уважене. Библиотека и читаоница су у процесу пресељења у нови простор на другом спрату зграде у којој се налази Факултет за медије и комуникације, где ће на укупно 134 квадрата читаонице моћи да буде смештено до 60 студената, односно 60 столица. Наставнички кабинети за социјални рад су премештени на четврти спрат и на укупно 135 квадрата обезбеђено 10 места за наставнике и њихова средства за рад (компјутере, плакаре, итд.)
У складу са примедбама из Акта упозорења, листа библиотечких јединица је проширена са значајнијим бројем наслова из социјалног рада и сада има преко 270 наслова. Литература за извођење наставе сада има 170 наслова и систематски је коригована како не би дошло до понављања наслова. 
Стандард 11 Контрола квалитета
У опису стандарда навоси се да се самовредновање и контрола квалитета сваког појединачног предмета кроз индивидуално, анонимно анкетирање студената и фокус групе састављене од осморо до десеторо студената сваке године студија, изводи редовно, на крају сваког семестра. Оцењује се квалитет свих облика наставе наставног предмета, квалитета уџбеника и литературе, објективности у оцењивању и постигнутим резултатима за сваког наставника или сарадника појединачно. 
Студенти активно учествују у раду Комисије за контролу квалитета и самовредновање студијских програма. Најмање једном годишње, спроводе се анкете и међу наставницима, како би се извршила контрола квалитета услова рада, курикулума, опреме и простора, као и укупних резултата установе.Информациони систем Факултета за медије и комуникације Универзитета Сингидунум поседује модул за електронско евидентирање одржане наставе, упоређивање добијених података са Планом рада и генерисање извештаја на дневном, месечном семестралном и годишњем нивоу.
 
Имајући у виду да је високошколска установа испунила стандарде за акредитацију студијског програма ОАС СОЦИЈАЛНИ РАД прописане Правилником о стандардима и поступку за акредитацију високошколских установа и студијских програма, одлучено је  као у диспозитиву.
Упутство о правном средству: Против ове одлуке може се изјавити жалба Националном савету за високо образовање у року од 30 дана од дана пријема.

[bookmark: OLE_LINK14][bookmark: OLE_LINK15][bookmark: OLE_LINK7][bookmark: OLE_LINK11][bookmark: OLE_LINK20][bookmark: OLE_LINK21]УНИВЕРЗИТЕТ СИНГИДУНУМ-ФАКУЛТЕТ ЗА МЕДИЈЕ И КОМУНИКАЦИЈЕ са седиштем у Београду, Карађорђева 65, БЕОГРАД, ПИБ: 104458524, Матични број: 17646362, испуниo је стандарде  прописане Правилником о стандардима и поступку за акредитацију високошколских установа и студијских програма („Службени гласник РС“ број 106/06, 112/08), за акредитацију студијског програма   Основне академске студије - СОЦИЈАЛНИ РАД у оквиру поља друштвено-хуманистичких наука и то за 60 студената у седишту. 
Ово уверење издаје се на основу члана 16. став 5. тачка 1) Закона о високом образовању („Службени гласник РС“ број 76/05, 100/07, 97/08, 44/10).

